రివ్యూ: దేవ్‌ 
సినిమా పేరు: దేవ్‌
నటీనటులు:  కార్తి, రకుల్‌ ప్రీత్‌ సింగ్‌, ప్రకాశ్‌ రాజ్‌, రమ్యకృష్ణ, వంశీ కృష్ణ, రేణుక తదితరులు
సంగీతం: హారిస్‌ జయరాజ్‌
కూర్పు: ఆంటోనీ ఎల్‌ రూబెన్‌
సినిమాటోగ్రఫీ: వేల్‌రాజ్‌
నిర్మాణ సంస్థ: ప్రిన్స్‌ పిక్చర్స్‌
కథ, స్క్రీన్‌ప్లే, దర్శకత్వం: రజత్‌ రవిశంకర్‌
క‌థ‌ల ఎంపిక విష‌యంలో కార్తి ఆలోచ‌న‌లు విభిన్నంగా ఉంటాయి. రొటీన్, క‌మ‌ర్షియ‌ల్ ఫార్ములా క‌థ‌ల్ని కార్తి ఎప్పుడూ ప్రోత్స‌హించ‌లేదు. అందుకే.. ఆయన సినిమాలో ఏదో కొత్తదనం ఉంటుందన్న భ‌రోసా ప్రేక్షకుల్లో ఏర్ప‌డింది. ఆ న‌మ్మ‌కాన్ని నిల‌బెట్టుకోవ‌డానికి కార్తి త‌న శ‌క్తివంచ‌న లేకుండా కృషి చేస్తూనే ఉన్నాడు. అయితే ఈ మ‌ధ్య వ‌స్తున్న కార్తి చిత్రాలు... అంచ‌నాల మేర రాణించ‌లేక‌పోతున్నాయి. ‘ఖాకీ’ మిన‌హా ఏదీ సంతృప్తిక‌ర‌మైన ఫ‌లితం ఇవ్వ‌లేదు. ఇప్పుడు కార్తి ‘దేవ్’గా అవ‌తారం ఎత్తాడు. ర‌కుల్ ప్రీత్ సింగ్ క‌థానాయిక‌గా న‌టించిన ఈ చిత్రం గురువారం ప్రేక్ష‌కుల ముందుకొచ్చింది. ఈసారైనా కార్తి న‌మ్మ‌కం నిజ‌మైందా? అన్ని వ‌ర్గాల్నీ ఆక‌ట్టుకునే సినిమా తీయ‌గ‌లిగాడా? చూద్దాం.
కథేంటంటే: దేవ్ (కార్తి)కి సాహ‌సాలంటే చాలా ఇష్టం. స్నేహితుల‌తో జాలీగా తిరుగుతుంటాడు. ఈ నేపథ్యంలో ఫేస్‌బుక్ ద్వారా మేఘ‌న (ర‌కుల్) ప‌రిచ‌యం అవుతుంది. మేఘ‌న‌ని తొలిచూపులోనే ఇష్ట‌ప‌డ‌తాడు దేవ్‌. కానీ మేఘ‌న ఆలోచ‌న‌లు విభిన్నంగా ఉంటాయి. ఆమె ఓ వ్యాపార‌వేత్త‌. ప్రేమ‌, స్నేహం.. వీటికి తను పెద్ద‌గా ప్రాధాన్యం ఇవ్వదు. పైగా చిన్న‌ప్ప‌టి నుంచీ నాన్న లేకుండా పెర‌గ‌డం వ‌ల్ల మ‌గాళ్లన్నా, ప్రేమ‌ల‌న్నా.. న‌మ్మ‌కం ఉండ‌దు. ఇలాంటి ప‌రిస్థితుల్లో దేవ్‌, మేఘ‌న ఎలా క‌లిశారు? వాళ్ల జీవితంలో ఎలాంటి మార్పులు సంభ‌వించాయి? అనేదే క‌థ‌.
ఎలా ఉందంటే: క‌థ విన‌గానే... ఇంత సాధార‌ణ‌మైన క‌థ‌ని కార్తి ఎలా ఒప్పుకున్నాడో అనిపిస్తుంది. అయితే ఇలాంటి క‌థ‌ని యువ‌త‌కు నచ్చేలా చూపించవచ్చు. మ‌లుపుల్ని మేళ‌వించి థ్రిల్‌ చేయ‌వ‌చ్చు. కానీ ద‌ర్శ‌కుడు అలాంటివేం చేయ‌లేదు. క‌థ ఎంత సాధార‌ణంగా ఉందో, క‌థ‌నాన్నీ అంతే సాధార‌ణంగా న‌డిపించాడు. దేవ్‌, మేఘ‌న క్యారెక్ట‌రైజేష‌న్ చెప్ప‌డానికే స‌గం సినిమా వాడుకున్నాడు. అప్ప‌టికీ ఇద్ద‌రి మధ్య ప్రేమ మొల‌కెత్త‌దు. ఆ త‌ర‌వాత విశాఖ నుంచి ముంబయికి అడ్వెంచ‌రెస్ ట్రిప్‌కి వెళ్లే సన్నివేశాన్ని చూపించారు. ఆ ఎపిసోడ్‌తో ఒక అర‌గంట గ‌డిచిపోతుంది. ఏ ద‌శ‌లోనూ క‌థ‌తో ప్ర‌యాణం చేయ‌లేడు ప్రేక్ష‌కుడు. రెండు పాత్ర‌ల చిత్రీక‌ర‌ణ అంతంత మాత్ర‌మే. దేవ్ పాత్ర‌ని కూడా బ‌లంగా రాసుకోలేక‌పోయాడు. మేఘ‌న‌లో ఉన్న క‌న్‌ఫ్యూజ‌న్‌ని ప్ర‌భావవంతంగా తెర‌పైకి తీసుకురాలేక‌పోయాడు. ఇద్ద‌రూ విడిపోవ‌డానికి, మ‌ళ్లీ క‌లుసుకోవ‌డానికీ బ‌ల‌మైన కార‌ణాలు లేవు. పైగా క‌థాగ‌మ‌నానికి పాటలు అడ్డు త‌గులుతుంటాయి. మంచి ఫొటోగ్ర‌ఫీ, చ‌క్క‌టి నేప‌థ్య సంగీతం, లొకేష‌న్లు.. ఇవి మాత్ర‌మే కాస్త ఊర‌ట క‌లిగిస్తాయి. ప‌తాక స‌న్నివేశాల‌లో ఎవ‌రెస్టు ఎక్క‌డం మిన‌హా పెద్ద థ్రిల్లింగ్ సన్నివేశాలు ఏం క‌నిపించ‌వు. ఆ స‌న్నివేశాల్లో గ్రాఫిక్స్ కూడా అంతంత మాత్రంగానే ఉన్నాయి. వినోదం లేక‌పోవ‌డం, క‌థ‌ని న‌డిపించిన ప‌ద్ధ‌తి కూడా ఆక‌ట్టుకునేలా లేక‌పోవ‌డంతో ‘దేవ్’ని మ‌రింత బ‌ల‌హీన‌ప‌రిచాయి.
ఎవ‌రెలా చేశారంటే: కార్తి మంచి న‌టుడు. కానీ.. త‌నలోని న‌టుడికి స‌వాల్ క‌ల్పించే స‌న్నివేశం ఏదీ ఈ సినిమాలో ఎదురు కాలేదు. త‌న పాత్ర చిత్ర‌ణ‌లోనే ఎత్తుపల్లాలు ఉన్నాయి. ర‌కుల్ చాలా సీరియస్‌గా క‌నిపించింది. ఆమెలోని గ్లామ‌ర్ ఏమైపోయిందో అనిపిస్తుంది. ప్ర‌కాష్ రాజ్‌, ర‌మ్య‌కృష్ణ పాత్ర‌ల నిడివీ త‌క్కువే. వాళ్ల‌కు ఎవ‌రిచేతో డ‌బ్బింగ్ చెప్పించారు. ఆ గొంతులు స‌రిగా కుద‌ర‌లేదు. కార్తి స్నేహితుడిగా న‌టించిన హాస్య న‌టుడు.. న‌వ్వించ‌డానికి చాలా ఇబ్బంది ప‌డ్డాడు. పాట‌లు ఏమాత్రం మెప్పించ‌లేక‌పోయాయి. డబ్బింగ్ సినిమా చూస్తున్నామ‌న్న విష‌యాన్ని ప‌దే ప‌దే గుర్తు చేసేలా సన్నివేశాలు సాగాయి. నేప‌థ్య సంగీతం, ఫొటోగ్ర‌ఫీ ఆక‌ట్టుకున్నాయి. ద‌ర్శ‌కుడు ఎంచుకున్న క‌థ‌లో విష‌యం లేదు. అది చెప్పిన విధాన‌మూ ఆస‌క్తిక‌రంగా లేదు. 
బ‌లాలు:
+ సాంకేతిక విలువ‌లు 
బ‌ల‌హీన‌త‌లు:
- కథ, కథనం
- హీరో, హీరోయిన్ల పాత్రలను సాదాసీదాగా చూపించడం
చివ‌రిగా: మెప్పించ‌ని సాహసం ‘దేవ్‌’
గమనిక: ఈ స‌మీక్ష స‌మీక్ష‌కుడి దృష్టి కోణానికి సంబంధించింది. ఇది స‌మీక్ష‌కుడి వ్య‌క్తిగ‌త అభిప్రాయం మాత్ర‌మే!